CELEX: 32019D0339
Language: hu
Date: 2019-02-21 00:00:00
Title: Az Európai Bizottság elnökének (EU) 2019/339 határozata (2019. február 21.) a meghallgató tisztviselő egyes kereskedelmi eljárásokban ellátandó feladatairól és megbízatásáról

28.2.2019   
               
               
                  HU
               
               
                  Az Európai Unió Hivatalos Lapja
               
               
                  L 60/20
               
            
         AZ EURÓPAI BIZOTTSÁG ELNÖKÉNEK (EU) 2019/339 HATÁROZATA
         (2019. február 21.)
         a meghallgató tisztviselő egyes kereskedelmi eljárásokban ellátandó feladatairól és megbízatásáról
         AZ EURÓPAI BIZOTTSÁG ELNÖKE,
         tekintettel az Európai Unió működéséről szóló szerződésre,
         tekintettel a Bizottság eljárási szabályzatára (1) és különösen annak 22. cikkére,
         mivel:
         
                     (1)
                  
                  
                     Az Európai Unió Alapjogi Chartájának 41. cikke szerint mindenkinek joga van ahhoz, hogy ügyeit az Unió intézményei, szervei és hivatalai részrehajlás nélkül, tisztességes módon és észszerű határidőn belül intézzék. A szóban forgó cikk meghatározza azokat az eljárási jogokat, amelyek megilletik az igazgatási eljárásokban mindazokat az érdekelt feleket, akik érdekét az adott eljárás érinti.
                  
               
                     (2)
                  
                  
                     Az érdekelt feleket megillető eljárási jogok hatékony gyakorlásának, valamint a kereskedelmi eljárások részrehajlás nélkül, tisztességes módon és észszerű határidőn belül történő lefolytatásának biztosítása érdekében a Bizottság 2007-ben létrehozta a meghallgató tisztviselő intézményét. A meghallgató tisztviselő feladatait 2007-től 2012-ig a Kereskedelmi Főigazgatóság egy, a piacvédelmi kérdésekben jártas tisztviselője látta el.
                  
               
                     (3)
                  
                  
                     A Bizottság elnöke a meghallgató tisztviselő intézményének megerősítése, valamint a kereskedelmi eljárások átláthatóságának és tisztességes jellegének megerősítése érdekében 2012-ben elfogadta a 2012/199/EU határozatot. (2) Az eddigi tapasztalatok, a jogi környezetben – különösen az (EU) 2016/1036 (3) és az (EU) 2016/1037 (4) európai parlamenti és tanácsi rendeletnek a meghallgató tisztviselő feladataira vonatkozó utalásaiból fakadóan – bekövetkezett változások, valamint a szigorúbb eljárási kötöttségek figyelembevétele érdekében a határozat helyett újat kell elfogadni.
                  
               
                     (4)
                  
                  
                     A meghallgató tisztviselő feladatait független, a kereskedelmi eljárásokban jártas személynek kell ellátnia. A meghallgató tisztviselőt a Bizottságnak kell kineveznie az Európai Unió tisztviselőinek személyzeti szabályzatában és az Európai Unió egyéb alkalmazottaira vonatkozó alkalmazási feltételekben meghatározott szabályokkal összhangban. E szabályok szerint mérlegelhető olyan személyek kinevezése is, akik nem a Bizottság tisztviselői.
                  
               
                     (5)
                  
                  
                     Annak érdekében, hogy függetlensége maradéktalanul biztosítva legyen, a meghallgató tisztviselőnek – kizárólag igazgatási célból – a Bizottság kereskedelempolitikáért felelős tagja mellett kell ellátnia feladatát.
                  
               
                     (6)
                  
                  
                     A meghallgató tisztviselő fő feladataként azt kell meghatározni, hogy tanácsokat adjon a Bizottság kereskedelempolitikáért felelős tagjának és a Kereskedelmi Főigazgatóság főigazgatójának (a továbbiakban: főigazgató), biztosítsa az eljárási jogok érvényesülését, döntsön az iratbetekintési kérelmekről, döntsön a dokumentumok bizalmas kezeléséről, és felülvizsgálja a Bizottság felelős szolgálatainak a határidők meghosszabbításával kapcsolatos állásfoglalásait. A meghallgató tisztviselőnek törekednie kell annak biztosítására, hogy a jogiaktus-tervezetek és a javaslatok elkészítése során kellően figyelembevételre kerüljön a tárgyhoz tartozó valamennyi tény, az érintett felek szempontjából kedvező és kedvezőtlen tényeket egyaránt ideértve.
                  
               
                     (7)
                  
                  
                     A meghallgató tisztviselőnek gondoskodnia kell arról, hogy az érdekelt felek az eljárás során olyan lehetőségeket kapjanak a tényekre vonatkozó bizonyítékok bemutatására és érdekeik védelmére, amelyek lehetővé teszik számukra a védelemhez való joguk lehető leghatékonyabb módon történő gyakorlását.
                  
               
                     (8)
                  
                  
                     A meghallgató tisztviselőnek úgy kell közreműködnie az eljárásokban, hogy az eljárás időkereteinek figyelembevételével a közreműködés nyomán szükséges intézkedések megtehetők legyenek.
                  
               
                     (9)
                  
                  
                     Meg kell határozni, hogy a meghallgató tisztviselő hogyan és milyen körülmények között működhet közre az eljárásokban, és szabályozni kell e közreműködés megszervezését, lefolytatását és az annak nyomán szükséges intézkedéseket.
                  
               
                     (10)
                  
                  
                     A meghallgató tisztviselő döntési hatáskörének az ügy irataiba való betekintést, a titoktartást és a határidőket érintő kérdések tekintetében további eljárási garanciákat kell biztosítania a kereskedelmi eljárásokban érintett felek számára, ugyanakkor azonban nem gátolhatja az eljárások rendezett körülmények között történő lefolytatását és határidőn belüli lezárását.
                  
               
                     (11)
                  
                  
                     A meghallgató tisztviselő által készített jelentéseknek biztosítaniuk kell, hogy a meghallgató tisztviselő által kezelt főbb kérdések és a meghallgató tisztviselő által megfogalmazott ajánlások a döntéshozók tudomására jussanak, és ezáltal további garanciát biztosítsanak a kereskedelmi eljárásokban érintett felek jogainak tiszteletben tartására. Emellett a meghallgató tisztviselő éves jelentéseinek tájékoztatniuk kell a tagállamokat, az Európai Parlamentet és a nyilvánosságot a meghallgató tisztviselő tevékenységének legfontosabb elemeiről.
                  
               
                     (12)
                  
                  
                     A személyes adatok kezelése során a meghallgató tisztviselőnek az (EU) 2018/1725 európai parlamenti és tanácsi rendelet (5) szerint kell eljárnia.
                  
               
                     (13)
                  
                  
                     Ez a határozat nem érintheti a Bizottság dokumentumaihoz hozzáférést engedélyező vagy tiltó általános szabályok érvényesülését,
                  
               ELFOGADTA EZT A HATÁROZATOT:
         
            1. cikk
            A meghallgató tisztviselő
            Létrejön a kereskedelmi ügyekben eljáró meghallgató tisztviselő meghatározott feladatköre.
            A meghallgató tisztviselő feladata, hogy biztosítsa az érdekelt felek számára az alábbi rendeletekben (a továbbiakban: alaprendeletek) biztosított eljárási jogok hatékony gyakorlását, valamint a kereskedelmi eljárások részrehajlás nélkül, tisztességes módon és észszerű határidőn belül történő lefolytatását:
            
                        a)
                     
                     
                        az (EU) 2016/1036 rendelet és különösen annak 5. cikke (10) és (11) bekezdése, 6. cikke (5)–(8) bekezdése, 8. cikke (3), (4) és (9) bekezdése, valamint 18–21. cikke;
                     
                  
                        b)
                     
                     
                        az (EU) 2016/1037 rendelet és különösen annak 10. cikke (12) és (13) bekezdése, 11. cikke (5)–(8) és (10) bekezdése, 13. cikke (3), (4) és (9) bekezdése, valamint 28–31. cikke;
                     
                  
                        c)
                     
                     
                        az (EU) 2015/478 európai parlamenti és tanácsi rendelet (6) és különösen annak 5. és 8. cikke;
                     
                  
                        d)
                     
                     
                        az (EU) 2015/755 európai parlamenti és tanácsi rendelet (7) és különösen annak 3. és 5. cikke;
                     
                  
                        e)
                     
                     
                        az (EU) 2015/1843 európai parlamenti és tanácsi rendelet (8) és különösen annak 9. és 10. cikke;
                     
                  
                        f)
                     
                     
                        az (EU) 2016/1035 európai parlamenti és tanácsi rendelet (9) és különösen annak 5. cikke (12) és (13) bekezdése, 6. cikke (5)–(8) bekezdése, valamint 12., 13. és 14. cikke;
                     
                  
                        g)
                     
                     
                        a 868/2004/EK európai parlamenti és tanácsi rendelet (10) és különösen annak 7. és 8. cikke;
                     
                  
                        h)
                     
                     
                        a 978/2012/EU európai parlamenti és tanácsi rendelet (11) és különösen annak 24. cikke, a 155/2013/EU felhatalmazáson alapuló bizottsági rendelet (12) és különösen annak 6. cikke, valamint az 1083/2013/EU felhatalmazáson alapuló bizottsági rendelet (13) és különösen annak 5. cikke;
                     
                  
                        i)
                     
                     
                        az (EU) 2015/476 európai parlamenti és tanácsi rendelet (14) és különösen annak 1. cikke (2) bekezdése és 2. cikke (2) bekezdése.
                     
                  
         
            2. cikk
            Fogalommeghatározások
            E határozat alkalmazásában:
            a)   „kereskedelmi eljárás”: a Bizottság szolgálatai által az alaprendeletek valamelyike alapján folytatott vizsgálat vagy igazgatási eljárás;
            b)   „érdekelt fél”: minden olyan személy, akinek érdekeit egy, az alaprendeletek valamelyike alapján folytatott kereskedelmi eljárás érinti;
            c)   „az érdekelt felek jogai”: az eljárási jogok, valamint minden személy joga ahhoz, hogy a kereskedelmi eljárásban az ügyét részrehajlás nélkül, tisztességes módon és észszerű határidőn belül elintézzék.
         
         
            3. cikk
            Kinevezés, a megbízatás megszűnése és helyettesítés
            
               (1)   A Bizottság a meghallgató tisztviselőt az Európai Unió tisztviselőinek személyzeti szabályzatában és az Európai Unió egyéb alkalmazottaira vonatkozó alkalmazási feltételekben meghatározott szabályokkal összhangban nevezi ki.
            
            
               (2)   A meghallgató tisztviselő kinevezését közzé kell tenni az Európai Unió Hivatalos Lapjában. A meghallgató tisztviselő megbízatásának megszakítására, megszüntetésére vagy átruházására csak a Bizottság indokolt határozata alapján kerülhet sor. A határozatot a Hivatalos Lapban kell kihirdetni.
            
            
               (3)   A meghallgató tisztviselő igazgatási célból a Bizottság kereskedelempolitikáért felelős tagja mellett látja el feladatát.
            
            
               (4)   Ha a meghallgató tisztviselő egy adott ügyben akadályoztatva van, a Bizottság kereskedelempolitikáért felelős tagja – lehetőség szerint a meghallgató tisztviselővel folytatott konzultációt követően – minden egyes ügyben kijelöl egy-egy, az adott ügyben nem érintett, a kereskedelmi eljárások területén elegendő tapasztalattal rendelkező tisztviselőt a meghallgató tisztviselő feladatainak ellátására.
            
            
               (5)   A (4) bekezdés szerint kell eljárni, ha a meghallgató tisztviselő a feladatai ellátása szempontjából összeférhetetlenség fennállását vagy lehetőségét észleli, és feladatainak ellátása alóli mentesítése érdekében egy konkrét ügy vonatkozásában szabályszerű kérelmet nyújt be a Bizottság kereskedelempolitikáért felelős tagjának.
            
            
               (6)   Ha a meghallgató tisztviselő nem egy adott ügyben, hanem egy meghatározott időszakra kiterjedően van akadályoztatva, vagy már nem működik meghallgató tisztviselőként, a Bizottság kereskedelempolitikáért felelős tagja kijelöl egy, a kereskedelmi eljárásokban jártas tisztviselőt a meghallgató tisztviselő feladatainak mindaddig történő ideiglenes ellátására, amíg a meghallgató tisztviselő vissza nem tér feladataihoz, illetve amíg a Bizottság új meghallgató tisztviselő kinevezéséről nem határoz.
            
         
         
            4. cikk
            A meghallgató tisztviselő közreműködésének elvei
            
               (1)   A meghallgató tisztviselő a feladatait a (2)–(11) bekezdés szerint látja el.
            
            
               (2)   A meghallgató tisztviselő függetlenül jár el, és feladatainak ellátása során utasításokat nem fogad el.
            
            
               (3)   A meghallgató tisztviselőt – megbízatásának ideje alatt és után egyaránt – kötik a feladatainak ellátása során tudomására jutott információk más előtti jogosulatlan felfedésére vonatkozóan a személyzeti szabályzatban meghatározott tilalmak.
            
            
               (4)   A meghallgató tisztviselő – az Unió jogával és az Európai Unió Bírósága ítélkezési gyakorlatának vonatkozó részeivel összhangban – szem előtt tartja az alaprendeletek hatékony alkalmazásának szükségességét.
            
            
               (5)   A meghallgató tisztviselő az eljárás teljes időtartama alatt korlátozás és indokolatlan késedelem nélküli hozzáféréssel rendelkezik a kereskedelmi eljárással kapcsolatos iratokhoz.
            
            
               (6)   A meghallgató tisztviselő a 12–16. cikk szerint döntéseket hoz, továbbá – a meghallgató tisztviselő közreműködését kérő érdekelt felek jogait érintő kérdésekkel kapcsolatban – ajánlásokat fogalmazhat meg a Bizottságnak a vizsgálat lefolytatásáért felelős szolgálatai számára. A meghallgató tisztviselő törekszik annak biztosítására, hogy a jogiaktus-tervezetek és a Bizottsághoz intézett javaslatok elkészítése során kellően figyelembevételre kerüljön a tárgyhoz tartozó valamennyi tény, az érintett felek szempontjából kedvező és kedvezőtlen tényeket egyaránt ideértve.
            
            
               (7)   A felelős igazgató vagy megbízottja a jogi aktus végleges elfogadásáig folyamatosan tájékoztatja a meghallgató tisztviselőt mindazon eljárások menetéről, amelyekben az közreműködött.
            
            
               (8)   A meghallgató tisztviselőt – annak érdekében, hogy értékelhesse a változásoknak az érdekelt felek jogaira gyakorolt esetleges hatásait – haladéktalanul tájékoztatni kell, ha a kereskedelmi eljárásoknak a végleges intézkedések bevezetésére rendelkezésre álló szakaszában a Bizottság álláspontja lényegesen megváltozik.
            
            
               (9)   A meghallgató tisztviselő tanácsadással szolgál a Bizottság kereskedelempolitikáért felelős tagja – és szükség esetén a főigazgató – számára a meghallgató tisztviselő által megfogalmazott ajánlások nyomán hozandó intézkedésekről és szükség szerint a lehetséges jogorvoslatokról.
            
            
               (10)   A felelős igazgató konzultál a meghallgató tisztviselővel az eljárási kérdésekkel kapcsolatos politika és az érdemi kérdések minden olyan változásáról és aktualizálásáról, amely kihat az érdekelt felek jogaira, valamint a kereskedelmi eljárásokból fakadó kérdésekről.
            
            
               (11)   A meghallgató tisztviselő a kereskedelmi eljárásokból fakadó ügyekben észrevételeket és ajánlásokat fogalmazhat meg a Bizottság kereskedelempolitikáért felelős tagja, valamint szükség esetén a főigazgató számára.
            
         
         
            5. cikk
            A meghallgató tisztviselő közreműködése
            
               (1)   Az érdekelt felek kérhetik a kereskedelmi ügyekben eljáró meghallgató tisztviselő közreműködését. A kérést kellő időben, az eljárás időkereteinek figyelembevételével kell előterjeszteni. Az érdekelt feleknek a meghallgató tisztviselő közreműködését a közreműködésre okot adó esemény bekövetkezése után a lehető leghamarabb kérniük kell.
            
            
               (2)   A meghallgató tisztviselő a Bizottság kereskedelempolitikáért felelős tagja, a főigazgató, a kereskedelmi eljárásért felelős igazgató vagy annak megbízottja, valamint a kereskedelmi eljárás kapcsán megkeresett más szolgálat igazgatója kérésére is eljárhat.
            
            
               (3)   A meghallgató tisztviselő közreműködését írásban kell kérni azoknak a kérdéseknek a megjelölésével, amelyeket a közreműködést kérő személy a meghallgató tisztviselő figyelmébe kíván ajánlani, valamint annak kifejtésével, hogy ezek a kérdések hogyan érintik a közreműködést kérő személy védelemhez való jogát.
            
            
               (4)   A Bizottság minden elfogadott jogi aktusához és javaslatához csatolni kell a meghallgató tisztviselő arra vonatkozó feljegyzését, hogy közreműködött-e az érintett eljárásban, illetve hogy közreműködése milyen jellegű volt.
            
            
               (5)   A meghallgató tisztviselő – a Bizottság eljárási szabályzata 23. cikkének (3) bekezdésével összhangban – kézhez kapja a Bizottság illetékes szolgálatai által indított valamennyi konzultáció dokumentumait.
            
         
         
            6. cikk
            Meghallgatás
            
               (1)   A meghallgató tisztviselő – kérésre vagy az alaprendeletekben foglaltak szerint – meghallgatást szervezhet és tarthat egyetlen érdekelt fél vagy hasonló érdekű érdekelt felek csoportja és a Bizottságnak a vizsgálat lefolytatásáért felelős szolgálatai részvételével. A meghallgató tisztviselő eltérő érdekű érdekelt felek részvételével is szervezhet és tarthat meghallgatást.
            
            
               (2)   A meghallgatás iránti kérés kézhezvétele után a meghallgató tisztviselő értékeli a kérésben felvetett kérdéseket, és dönt a meghallgatás indokoltságáról. A meghallgatás a kereskedelmi eljárás bármely szakaszában felmerülő minden olyan kérdésre kiterjedhet, amely hatással lehet az érdekelt felek jogaira.
            
            
               (3)   Meghallgatás főszabályként csak akkor tartható, ha a kérdések a Bizottság szolgálataival nem rendezhetők.
            
            
               (4)   Ha a meghallgatás iránti kérést nem az eljárás számára rendelkezésre álló időkereteken belül terjesztik elő, a meghallgató tisztviselő megvizsgálja a késve beérkező kérés indokait, a benne felvetett kérdések jellegét és e kérdéseknek a védelemhez való jog gyakorlására kifejtett hatását, továbbá figyelembe veszi a megfelelő ügyintézéshez és a vizsgálat időben történő lezárásához fűződő érdeket.
            
            
               (5)   A meghallgatás célja annak garantálása, hogy a Bizottság szolgálatai tiszteletben tartsák a felek védelemhez való jogát. A meghallgató tisztviselő főszabályként nem fogad el és nem vesz figyelembe olyan bizonyítékokat, amelyeket az eljárás keretében nem tártak a Bizottság szolgálatai elé.
            
            
               (6)   A meghallgató tisztviselő előtti meghallgatásra meghívott természetes és jogi személyek személyesen, kellően meghatalmazott, saját személyi állományukhoz tartozó megbízottjuk útján vagy törvényes képviselőjük útján vesznek részt a meghallgatáson. A meghallgató tisztviselő előtti meghallgatásra meghívott természetes és jogi személyeket a meghallgatáson jogi tanácsadó vagy más, a személyi állományukhoz nem tartozó szakember akkor segítheti, ha abba a meghallgató tisztviselő beleegyezett.
            
            
               (7)   E cikk rendelkezései nem érintik az alaprendeletekben a Bizottságnak a vizsgálat lefolytatásáért felelős szolgálatai előtti meghallgatás vonatkozásában biztosított jogokat.
            
         
         
            7. cikk
            Meghallgatás egyetlen érdekelt fél vagy hasonló érdekű érdekelt felek csoportja és a Bizottságnak a vizsgálat lefolytatásáért felelős szolgálatai részvételével
            
               (1)   A meghallgató tisztviselő egyetlen érdekelt fél vagy hasonló érdekű érdekelt felek csoportja által előadott indokolt kérésre meghallgatást szervezhet és tarthat az érdekelt fél vagy hasonló érdekű érdekelt felek csoportja és a Bizottságnak a vizsgálat lefolytatásáért felelős szolgálatai részvételével.
            
            
               (2)   Egyetlen érdekelt fél meghallgatást kérhet konkrétan meghatározott kérdésben hasonló érdekű érdekelt felek csoportja és a Bizottságnak a vizsgálat lefolytatásáért felelős szolgálatai részvételével. Meghallgatást akkor kell tartani, ha legalább egy hasonló érdekű érdekelt fél vállalja a részvételt.
            
         
         
            8. cikk
            Meghallgatás eltérő érdekű érdekelt felek részvételével
            
               (1)   A meghallgató tisztviselő az ellentétes álláspontok ismertetésének és az ellenérvek előadásának lehetővé tétele érdekében meghallgatást szervezhet és tarthat saját elnöki közreműködése mellett eltérő érdekű érdekelt felek részvételével.
            
            
               (2)   A kereskedelmi eljárásban az eltérő érdekű érdekelt felek részvételével tartott meghallgatásra azt követően kerülhet sor, hogy a meghallgató tisztviselő meghallgatta a Bizottságnak a vizsgálat lefolytatásáért felelős szolgálatai álláspontját.
            
            
               (3)   Egyetlen érdekelt fél meghallgatást kérhet konkrétan meghatározott kérdésben eltérő érdekű érdekelt felek részvételével. Meghallgatás akkor tartható, ha legalább egy eltérő érdekű érdekelt fél vállalja a részvételt.
            
            
               (4)   A meghallgatáson megfigyelőként részt vesznek a Bizottságnak a vizsgálat lefolytatásáért felelős szolgálatai.
            
            
               (5)   Az eltérő érdekű érintett felek részvételével tartott meghallgatáson megfigyelőként részt vehetnek a tagállamok illetékes képviselői.
            
         
         
            9. cikk
            A meghallgatás előkészítése
            
               (1)   Miután meghallgatta a felelős igazgatót vagy megbízottját, a meghallgató tisztviselő meghatározza a meghallgatás időpontját, időtartamát és helyét. Ha az érdekelt felek vagy a Bizottság szolgálatai halasztást kérnek, a meghallgató tisztviselő dönt annak engedélyezéséről.
            
            
               (2)   A meghallgatás keretében tárgyalandó ténybeli és jogi kérdések lehetőség szerinti azonosítása és tisztázása érdekében a meghallgató tisztviselő szükség esetén előkészítő találkozót tarthat az érdekelt felekkel vagy a Bizottságnak a vizsgálat lefolytatásáért felelős és más szolgálataival. A meghallgató tisztviselő felkérheti a résztvevőket a meghallgatás előkészítéséhez szükséges információk átadására.
            
            
               (3)   A meghallgató tisztviselő meghatározza az egyes meghallgatások napirendjét. A napirendet a meghallgatás előtt el kell juttatni minden résztvevőnek.
            
            
               (4)   A meghallgató tisztviselő az érdekelt felek tájékoztatásával kapcsolatos észrevételek megtételére kitűzött határidő lejárta után, de a felek meghallgatása előtt észszerű időn belül felkérheti a résztvevőket, hogy nyújtsák be a más érdekelt felek által szolgáltatott információkra vonatkozó kérdéseiket.
            
            
               (5)   Miután meghallgatta a felelős igazgatót vagy megbízottját, a meghallgató tisztviselő előzetesen átadhatja a meghallgatásra meghívott feleknek azon kérdések listáját, amelyek tekintetében fel kívánja őket kérni álláspontjuk ismertetésére.
            
            
               (6)   A meghallgató tisztviselő a meghallgatás résztvevőitől előzetes írásbeli értesítést kérhet tervezett nyilatkozataik lényegi tartalmáról.
            
            
               (7)   A meghallgató tisztviselő az általa tartott meghallgatásra meghívja a Bizottság kereskedelempolitikáért felelős tagja, valamint a Jogi Szolgálat munkatársait. A meghallgató tisztviselő az általa tartott meghallgatásra meghívhatja a Bizottság más szolgálatainak munkatársait.
            
            
               (8)   A meghallgató tisztviselő az általa tartott meghallgatásra meghívhat külső szakértőket. Az érdekelt felek és a Bizottság szolgálatai felkérhetik a meghallgató tisztviselőt, hogy engedélyezze külső szakértők részvételét a meghallgatáson. Ezekről a kérésekről a meghallgató tisztviselő dönt. A meghallgatásra meghívott külső szakértők titoktartási megállapodást írnak alá.
            
            
               (9)   A külső szakértők felkérhetők a tárgyhoz kapcsolódó elemzések, jelentések, kiadványok vagy publikációk átadására. Ezeket a dokumentumokat el kell helyezni az érdekelt felek számára betekintésre összeállított aktában, és a meghallgatás előtt lehetőleg minden résztvevő rendelkezésére kell bocsátani.
            
         
         
            10. cikk
            A meghallgatás lefolytatása
            
               (1)   A meghallgató tisztviselő felel a meghallgatás lefolytatásáért. A meghallgató tisztviselő gondoskodik a meghallgatás tisztességes módon és részrehajlás nélkül történő lefolytatásáról.
            
            
               (2)   A meghallgatás nem nyilvános. A meghallgató tisztviselő dönt arról, hogy egy érdekelt fél nevében mely személyeket hallgatja meg, valamint hogy az érintett személyeket külön-külön vagy a meghallgatáson való részvételre meghívott más személyek jelenlétében hallgatja-e meg. Az utóbbi esetben tekintettel kell lenni az érdekelt felek üzleti titkaik és más bizalmas információik védelméhez fűződő jogos érdekére.
            
            
               (3)   A meghallgató tisztviselő lehetővé teheti a résztvevők számára, hogy a meghallgatás során kérdéseket tegyenek fel és válaszoljanak meg.
            
            
               (4)   Ha a meghallgató tisztviselő engedélyezte külső szakértők részvételét, ezeknek a szakértőknek lehetőséget kell adni álláspontjuk kifejtésére és a meghallgatás más résztvevői által feltett kérdések megválaszolására.
            
            
               (5)   A meghallgatáshoz való jog biztosításának szükségességére való tekintettel a meghallgató tisztviselő a meghallgatást követően – miután külön meghallgatta a felelős igazgatót vagy megbízottját – szükség szerint lehetővé teheti, hogy az érdekelt felek további írásbeli észrevételeket tegyenek. A meghallgató tisztviselő meghatározza az ilyen tárgyú beadványok benyújtásának határidejét. A meghallgató tisztviselő a határidő után beérkező írásbeli észrevételek figyelembevételétől eltekinthet.
            
         
         
            11. cikk
            Intézkedések a meghallgatás után
            
               (1)   Az eltérő érdekű érdekelt felek részvételével tartott meghallgatásról a meghallgató tisztviselő leiratot vagy érdemi összefoglalót készít, és azt a meghallgatás összes résztvevőjének rendelkezésére bocsátja. A leiratot vagy érdemi összefoglalót el kell helyezni az érdekelt felek számára betekintésre összeállított aktában.
               Az egyetlen érdekelt fél vagy hasonló érdekű érdekelt felek csoportja és a Bizottság szolgálatai részvételével tartott meghallgatásról a meghallgató tisztviselő leiratot vagy érdemi összefoglalót készít, és azt a meghallgatás összes résztvevőjének rendelkezésére bocsátja. A résztvevők kellő indokolással kérhetik a leiratban vagy összefoglalóban szereplő egyes információk bizalmas kezelését. A meghallgató tisztviselő a kérésekről azt követően dönt, hogy meghallgatta a Bizottságnak a vizsgálat lefolytatásáért felelős szolgálatait és – szükség esetén – más szolgálatait. A meghallgatás leiratának vagy összefoglalójának nem bizalmas jellegű változatát el kell helyezni az érdekelt felek számára betekintésre összeállított aktában.
            
            
               (2)   A 4. cikk (5) bekezdésével összhangban a meghallgató tisztviselő ajánlásokat fogalmazhat meg a Bizottságnak a vizsgálat lefolytatásáért felelős szolgálatai számára. A Bizottságnak a vizsgálat lefolytatásáért felelős szolgálatai a jogi aktus végleges elfogadása előtt kellő időben tájékoztatják a meghallgató tisztviselőt arról, hogy figyelembe vették-e, és hogyan vették figyelembe az ajánlásokat, és átadják a meghallgató tisztviselőnek a jogi aktus tervezetének egy példányát.
            
            
               (3)   Az egyetlen érdekelt fél vagy hasonló érdekű érdekelt felek csoportja részvételével tartott meghallgatásról a meghallgató tisztviselő a 18. cikknek megfelelően haladéktalanul tájékoztatja a Bizottság kereskedelempolitikáért felelős tagját. Ha az adott eset úgy kívánja, a meghallgató tisztviselő azonnali ajánlást készít a Bizottság kereskedelempolitikáért felelős tagja vagy a főigazgató számára.
            
            
               (4)   A meghallgató tisztviselő által a Bizottságnak a vizsgálat lefolytatásáért felelős szolgálatai számára megfogalmazott ajánlásokat és a kereskedelempolitikáért felelős biztos és a főigazgató számára készített jelentéseket és észrevételeket főszabályként bizalmas jellegű belső dokumentumoknak kell tekinteni.
               Az átláthatóság és a megfelelő ügyintézés érdekében azonban a meghallgató tisztviselő dönt arról, hogy az általa készített dokumentumok közül melyeket kell elhelyezni a felek számára betekintésre összeállított aktában.
            
         
         
            12. cikk
            Iratbetekintés
            
               (1)   Ha a Bizottságnak a vizsgálat lefolytatásáért felelős szolgálatai elutasítják az érdekelt fél iratbetekintési kérelmét, az érdekelt fél kérheti a meghallgató tisztviselőt az elutasítás felülvizsgálatára és ezáltal annak biztosítására, hogy az érdekelt fél észszerű időn belül betekinthessen a betekintésre összeállított aktába vagy a Bizottság birtokában lévő valamely dokumentumba. A meghallgató tisztviselő megvizsgálja az esetet, és dönt arról, hogy biztosít-e részleges vagy teljes betekintést az aktába vagy az igényelt dokumentumba, vagy megtagadja azt.
            
            
               (2)   A meghallgató tisztviselő megállapítja azt a határidőt, amelyen belül a Bizottságnak a vizsgálat lefolytatásáért felelős szolgálatai kötelesek lehetővé tenni a betekintést.
            
         
         
            13. cikk
            Titoktartás
            
               (1)   A meghallgató tisztviselőt kötik a Bizottság előtti igazgatási eljárásokban részt vevő érdekelt felek által szolgáltatott információk bizalmas kezelésére vonatkozó általános szabályok.
            
            
               (2)   A meghallgató tisztviselő megvizsgálja az érdekelt felek és a Bizottságnak a vizsgálat lefolytatásáért felelős szolgálatai által a Bizottságnak a vizsgálat lefolytatásáért felelős szolgálatai birtokában lévő dokumentumok bizalmas kezelésével kapcsolatban előterjesztett kéréseket. A meghallgató tisztviselő ezekről a kérésekről az érdekelt felek védelemhez való joga és a titoktartási szabályok figyelembevételével dönt.
            
         
         
            14. cikk
            Bizalmas információkról készített nem bizalmas jellegű összefoglaló
            
               (1)   Az érdekelt fél kérheti a meghallgató tisztviselőtől a Bizottságnak a vizsgálat lefolytatásáért felelős szolgálatai által azzal kapcsolatban készített értékelések felülvizsgálatát, hogy a vizsgálat során szolgáltatott bizalmas információkról készített nem bizalmas jellegű összefoglaló kellően részletes-e ahhoz, hogy lehetővé tegye a bizalmas információk lényegének megfelelő megértését.
            
            
               (2)   Ha a Bizottságnak a vizsgálat lefolytatásáért felelős szolgálatai figyelmen kívül kívánnak hagyni egy olyan dokumentumot vagy információt, amelynek tekintetében az érdekelt fél megtagadta a kellően részletes nem bizalmas jellegű összefoglaló rendelkezésre bocsátását, az érdekelt fél kérheti a meghallgató tisztviselőt a kérdés eldöntésére.
            
            
               (3)   A meghallgató tisztviselő megvizsgálja a kéréseket. Ha a nem bizalmas jellegű összefoglaló nem kellően részletes, a meghallgató tisztviselő lehetőséget biztosít az összefoglalót rendelkezésre bocsátó érdekelt fél számára arra, hogy méltányos határidőn belül észrevételeket fogalmazzon meg, és átdolgozza az összefoglalót.
            
            
               (4)   Ha a bizalmas információkat szolgáltató érdekelt fél nem megfelelő összefoglalót bocsát rendelkezésre, elfogadhatatlan indokolással szolgál vagy nem reagál, a meghallgató tisztviselő dönt arról, hogy figyelmen kívül kell-e hagyni azokat a bizalmas információkat, amelyekről nem bocsátottak rendelkezésre az alaprendeletek vonatkozó rendelkezéseivel összhangban kellően részletes nem bizalmas jellegű összefoglalót.
            
         
         
            15. cikk
            Hozzáférés olyan bizalmas információkhoz, amelyekről nem kell összefoglalót készíteni
            Az érdekelt fél kérésére a meghallgató tisztviselő megvizsgálhatja azokat a fél számára nem hozzáférhető bizalmas jellegű információkat, amelyekről nem kell összefoglalót készíteni és amelyeknek kérték a bizalmas kezelését, és ellenőrizheti, hogy a szóban forgó információkat a Bizottságnak a vizsgálat lefolytatásáért felelős szolgálatai hogyan használták fel.
            A meghallgató tisztviselő tájékoztatja a kérést előterjesztő érdekelt felet arról, hogy:
            
                        a)
                     
                     
                        a féltől visszatartott információ a fél védekezése szempontjából releváns-e;
                     
                  
                        b)
                     
                     
                        ha releváns, a vizsgálattal megbízott szolgálatok helyesen vették-e figyelembe az információkat azokban a tényekben és szempontokban, amelyekre következtetéseiket alapozták.
                     
                  
         
            16. cikk
            Határidők meghosszabbítása
            
               (1)   A kérdőívek megválaszolására, a kiegészítő információk benyújtására, a helyszíni látogatásokra és az érdekelt felek tájékoztatásával kapcsolatos észrevételek megfogalmazására vonatkozó határidők meghosszabbítására vagy határnapok elhalasztására vonatkozó kéréseket az érdekelt fél először a Bizottságnak a vizsgálat lefolytatásáért felelős szolgálataihoz köteles benyújtani. Ezeket a kéréseket az eredeti határidő lejárta előtt kellő időben kell benyújtani.
               Ha a kérést elutasítják, vagy az érdekelt fél úgy véli, hogy a számára biztosított határidő-hosszabbítás túl rövid, az érdekelt fél az eredeti határidő lejárta előtt kellő indokolással kérheti a meghallgató tisztviselőt a kérdés felülvizsgálatára. A kérést közvetlenül a meghallgató tisztviselőhöz kell intézni.
               Miután meghallgatta a felelős igazgatót vagy annak megbízottját, a meghallgató tisztviselő meghosszabbítja a határidőket, vagy elutasítja a kérést.
               A meghallgató tisztviselő az adott kérés sajátos körülményeinek és az eljárás időkereteinek kellő figyelembevételével dönt.
            
            
               (2)   A Bizottság szolgálatai a meghallgató tisztviselő elé utalt kérdésben a meghallgató tisztviselő döntéséig nem járhatnak el.
            
         
         
            17. cikk
            Részvétel a bizottságok ülésein
            A meghallgató tisztviselő részt vehet a bizottságok érintett ülésein. A meghallgató tisztviselő megválaszolhatja a tagállamok kérdéseit, amennyiben azok a meghallgató tisztviselőnek az eljárásokban való közreműködése jellegével kapcsolatosak.
         
         
            18. cikk
            A meghallgató tisztviselő jelentései
            
               (1)   A meghallgató tisztviselő minden év végén éves jelentést készít. Az éves jelentésnek tájékoztatással kell szolgálnia azokról az ügyekről, amelyekben a meghallgató tisztviselő közreműködött, a meghozott döntések és a megfogalmazott ajánlások jellegéről, valamint a kereskedelmi eljárások jobbítására irányuló esetleges ajánlásokról. A jelentést a Bizottság kereskedelempolitikáért felelős tagjának kell címezni. A jelentést meg kell küldeni a főigazgatónak és az érintett igazgató(k)nak.
            
            
               (2)   Az éves jelentés összefoglalóját meg kell küldeni az Európai Parlamentnek és a tagállamoknak, és közzé kell tenni a meghallgató tisztviselő internetes honlapján.
            
            
               (3)   Az (1) bekezdésben előírt éves jelentés mellett a meghallgató tisztviselő indokolt esetekben eseti alapon összefoglalót készít a Bizottság kereskedelempolitikáért felelős tagja számára tevékenységéről, valamint a tevékenysége során felmerült kérdésekről. A tájékoztatásban vázlatosan ismertetni kell a legfontosabb szakpolitikai kérdéseket, a meghallgató tisztviselő döntéseit és ajánlásait, valamint azt, hogy az ajánlásokat a Bizottságnak a vizsgálat lefolytatásáért felelős szolgálatai hogyan vették figyelembe. A tájékoztatást meg kell küldeni a főigazgatónak.
            
            
               (4)   A meghallgató tisztviselő jelentést készít az eltérő érdekű érdekelt felek részvételével tartott meghallgatásokról, és jelentést készíthet a Bizottság kereskedelempolitikáért felelős tagja és a főigazgató számára a kereskedelmi eljárásokból fakadó, valamint az uniós jognak a kereskedelmi eljárások során történő hatékony alkalmazása szempontjából egyébként releváns más kérdésekről.
            
            
               (5)   A meghallgató tisztviselő az eltérő érdekű felek részvételével tartott meghallgatásokról készített zárójelentését benyújtja a Bizottság kereskedelempolitikáért felelős tagjának, a főigazgatónak és az érintett igazgatónak. A jelentést meg kell küldeni a tagállamok illetékes képviselőinek és az érdekelt feleknek.
            
         
         
            19. cikk
            Átmeneti rendelkezések
            Ezt a határozatot az e határozat hatálybalépése előtt és után megindított eljárásokban egyaránt alkalmazni kell.
            E határozat rendelkezései az e határozat hatálybalépése előtt megtett eljárási lépések joghatását nem érintik.
         
         
            20. cikk
            A 2012/199/EU határozat hatályon kívül helyezése
            A 2012/199/EU határozat hatályát veszti.
         
         
            21. cikk
            Hatálybalépés
            Ez a határozat az Európai Unió Hivatalos Lapjában való kihirdetését követő huszadik napon lép hatályba.
         
         
            Kelt Brüsszelben, 2019. február 21-én.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 308., 2000.12.8., 26. o.
         
         
            (2)  Az Európai Bizottság elnökének 2012/199/EU határozata (2012. február 29.) a meghallgató tisztviselő egyes kereskedelmi eljárásokban ellátandó feladatairól és megbízatásáról (HL L 107., 2012.4.19., 5. o.).
         
            (3)  Az Európai Parlament és a Tanács (EU) 2016/1036 rendelete (2016. június 8.) az Európai Unióban tagsággal nem rendelkező országokból érkező dömpingelt behozatallal szembeni védelemről (HL L 176., 2016.6.30., 21. o.).
         
            (4)  Az Európai Parlament és a Tanács (EU) 2016/1037 rendelete (2016. június 8.) az Európai Unióban tagsággal nem rendelkező országokból érkező támogatott behozatallal szembeni védelemről (HL L 176., 2016.6.30., 55. o.).
         
            (5)  Az Európai Parlament és a Tanács (EU) 2018/1725 rendelete (2018. október 23.) a természetes személyeknek a személyes adatok uniós intézmények, szervek, hivatalok és ügynökségek általi kezelése tekintetében való védelméről és az ilyen adatok szabad áramlásáról, valamint a 45/2001/EK rendelet és az 1247/2002/EK határozat hatályon kívül helyezéséről (HL L 295., 2018.11.21., 39. o.).
         
            (6)  Az Európai Parlament és a Tanács (EU) 2015/478 rendelete (2015. március 11.) a behozatalra vonatkozó közös szabályokról (HL L 83., 2015.3.27., 16. o.).
         
            (7)  Az Európai Parlament és a Tanács (EU) 2015/755 rendelete (2015. április 29.) az egyes harmadik országokból történő behozatalra vonatkozó közös szabályokról (HL L 123., 2015.5.19., 33. o.).
         
            (8)  Az Európai Parlament és a Tanács (EU) 2015/1843 rendelete (2015. október 6.) a nemzetközi kereskedelmi szabályok, különösen a Kereskedelmi Világszervezet égisze alatt kialakított kereskedelmi szabályok alapján az Uniót megillető jogok gyakorlásának biztosítása érdekében a közös kereskedelempolitika területén követendő uniós eljárások megállapításáról (HL L 272., 2015.10.16., 1. o.).
         
            (9)  Az Európai Parlament és a Tanács (EU) 2016/1035 rendelete (2016. június 8.) a vízi járművekre vonatkozó káros árképzés elleni védekezésről (HL L 176., 2016.6.30., 1. o.).
         
            (10)  Az Európai Parlament és a Tanács 868/2004/EK rendelete (2004. április 21.) az Európai Közösségben tagsággal nem rendelkező országokból származó légi közlekedési szolgáltatások keretében a közösségi légi fuvarozóknak kárt okozó támogatásnyújtással és tisztességtelen árképzési gyakorlattal szembeni védelemről (HL L 162., 2004.4.30., 1. o.).
         
            (11)  Az Európai Parlament és a Tanács 978/2012/EU rendelete (2012. október 25.) az általános tarifális preferenciák rendszerének alkalmazásáról és a 732/2008/EK tanácsi rendelet hatályon kívül helyezéséről (HL L 303., 2012.10.31., 1. o.).
         
            (12)  A Bizottság 155/2013/EU felhatalmazáson alapuló rendelete (2012. december 18.) az általános tarifális preferenciák rendszerének alkalmazásáról szóló 978/2012/EU európai parlamenti és tanácsi rendelet alapján a fenntartható fejlődésre és a jó kormányzásra vonatkozó különleges ösztönző előírásból való részesülés odaítélésére vonatkozó eljárási szabályok megállapításáról (HL L 48., 2013.2.21., 5. o.).
         
            (13)  A Bizottság 1083/2013/EU felhatalmazáson alapuló rendelete (2013. augusztus 28.) az általános tarifális preferenciák rendszerének alkalmazásáról szóló 978/2012/EU európai parlamenti és tanácsi rendelet alapján a tarifális preferenciák ideiglenes visszavonására és általános védintézkedések elfogadására vonatkozó eljárási szabályok megállapításáról (HL L 293., 2013.11.5., 16. o.).
         
            (14)  Az Európai Parlament és a Tanács (EU) 2015/476 rendelete (2015. március 11.) a WTO Vitarendező Testülete által dömping- és szubvencióellenes ügyekkel kapcsolatban elfogadott jelentés után az Unió által hozható intézkedésekről (HL L 83., 2015.3.27., 6. o.).